**СЕН ОНА...**

Алишерга алла айтиб ухлатган

Сен — она.

Оғушида Бобур камолга етган

Сен — она.

Торобийни оғир жангга жўнатган

Сен — она.

Оламни нурида мунаввар этган

Сен — она.

Йиғласа, дунёни расо титратган

Сен — она.

Кулгиси саодат парвариш этган

Сен — она.

Доҳийлар бешигин бедор тебратган

Сен — она.

Меҳри баҳорида элни яшнатган

Сен — она.

Ягона ўғлингни жўнатдинг жангга,

Бўл бардам, она!

Онадай ошиқ йўқ она Ватанга,

Муҳтарам она...

**Ўзбекистон халқ шоири**

**Миртемир**

**“Онажон” китобидан**